Bobby se suster, kinders erg geskok na misdaadvoorvalCara (regs) saam met haar suster, Karlien van Jaarsveld (Foto: Facebook) Bobby van Jaarsveld se suster, Cara Brink, is erg geskok en ontsenu ná ŉ grypdief Maandagoggend haar motorruit in Pretoria gebreek en haar selfoon gesteel het terwyl sy Bobby se kinders, Sion (4) en Leben (3), in die motor gehad het. Ronel Brink, die Van Jaarsvelds se ma en bestuurder, het die voorval aan Maroela Media bevestig. “Almal is erg geskok. Dit is ŉ ongelooflike traumatiese ervaring. Sy was in so ŉ moeilike situasie, met motors voor én agter haar, dus kon sy nêrens heen beweeg nie,” het Ronel gesê. Die grypdief het glo in die middel van die verkeer by die Fonteine-sirkel in Pretoria na die motor geloop en ŉ geruime tyd gesukkel om die venster te breek. “Toe die venster breek, het hy die foon gegryp en in Cara se oë gekyk. Dis so half asof hy lekker gekry het. Dit is die vermetelheid wat mens bang en seermaak,” het sy bygevoeg. Sy sê die voorval is veral sleg omdat die kinders nog so jonk is. “Ons as grootmense weet daar is iets soos misdaad en ons probeer daarmee vrede maak. Maar in hul kinderharte weet hulle nie hoe om so iets te verwerk, of selfs wat gebeur het nie.” Ronel sê hoewel dit ŉ aaklige voorval was, is die gesin dankbaar om veilig en ongedeerd te wees. “Dit bly sleg en traumaties, maar ten minste is ons kinders oukei.” Sion en Leben (Foto: Instagram)